Få et kig ind i den omkring 5000 kvadratmeter store bygning, der nu er base for knap 300 medarbejdere. Dagens artikel er den første i en serie om det nye sundhedshus.

Annonce

Kolding: Her dufter stadig af maling og nye møbler, og enkelte flyttekasser mangler fortsat at blive pakket ud i Koldings nye sundhedshus. Det ligger i den smukke, gamle bygning Låsbyhøj, der er blevet bygget om for godt 37 millioner kroner. Inde bag de hvide mure er tilbud fra Kolding Kommune og Region Syddanmark flyttet sammen for at give en bedre behandling til borgere med psykisk sygdom, misbrug eller udsathed. Gitte Fisker er leder af mange af husets enheder og har været fagkoordinator på ombygningen. Hun viser rundt sammen med Bettina Brøndsted, der er Kolding Kommunes social- og handicapchef. Det første, der fanger blikket lige inden for døren, er et stort billede med brune, blå og røde nuancer. Øverst svæver fem politikere fra det alderdomsudvalg, der i sin tid besluttede at opføre Låsbyhøj, "De gamles hjem". - Bygningen har eksisteret siden 1910, og det har man forsøgt at afbillede. Nede i bunden af udsmykningen er vejskilte fra Låsbygade og Nørregade. Og nogle af fuglene fra billedet går igen andre stedet i huset, fortæller Gitte Fisker.

Serie om Låsbyhøj Låsbyhøj, der blev bygget i 1910, som "De gamles hjem", har netop været igennem en omfattende ombygning.

Nu er stedet et 5000 kvadratmeter stort sundhedshus, der rummer et nyt samarbejde mellem Kolding Kommune og Region Syddanmark.

Målet er, at stedet skal give borgere med psykisk sygdom, misbrug eller udsathed en bedre behandling. At rykke tilbuddene sammen skal også gøde den faglige udvikling medarbejderne imellem.

Artiklen om, hvordan der ser ud på det nye Låsbyhøj, er en første i en serie. I den kommende tid kan du læse mere om Låsbyhøj. Du kan blandt andet møde en tidligere medarbejder og en familie, der har fået hjælp. Serien kommer også til at handle om de tilbud, der er samlet i sundhedshuset.

Annonce

Ønsker liv

I stueetagen med udsigt til gårdhaven ligger et caféområde. - Vi håber, at rigtig mange vil bruge både det område og haven. Det kan være borgere, der venter eller lige har brug for en pause i deres behandling. Her foregår rigtig meget gruppebehandling, og man kan også sidde her og arbejde i grupper. Oprindelig havde vi vand som et element i haven, men det droppede vi, fordi familiehuset med børn i alle aldre bor her. Vand og små børn kan godt være en farlig kombination, forklarer Gitte Fisker. Børnefamiliehuset og stofbehandlingen ligger i stueetagen. Tager man trappen op til første sal, møder man alkoholbehandling til den ene side og ungebehandlingen og ungekontakten til den anden side. På anden sal bor regionens lokalpsykiatri, og på tredje sal er kommunens socialpsykiatri. - Bo Larsen fra firmaet Base It har stået for udsmykningen, men vi meldte ud fra begyndelse, at vi ikke ville have dyr kunst. Vi ville hellere have en udsmykning, der havde sin oprindelse i Kolding, fortæller Gitte Fisker. På alle etager er der tænkt nøje over, hvad farver og udsmykning gør ved ens sindsstemning. I et rum i ungekontakten er for eksempel et grønt billardbord på gulvet og et billede med blå som den dominerende farve på væggen. - Her har vi prøvet at skabe et miljø for unge. Det kan være svært at tale med unge om udfordringer, hvis man sidder og kigger hinanden direkte i øjnene. Det bliver lidt nemmere for den unge at fortælle, hvad han eller hun er optaget af, mens man for eksempel spiller billard, fortæller Bettina Brøndsted.

Annonce

Kæmpe hus

Ideen om at lade regionens lokalpsykiatri og kommunens lokalpsykiatri flytte sammen opstod, da lokalpsykiatrien som led i den nye sygehusstruktur skulle flytte fra Kolding Sygehus. Den primære grund til at samle tilbuddene er, at det skal være nemmere og bedre for borgeren, når han eller hun kan få flere tilbud om hjælp samme sted. Nu har knap 300 medarbejder fået base på Låsbyhøj. Det er omkring 250 fra Kolding Kommune og omkring 50 fra regionen. Langs de lange gange i huset er stribevis af rum i forskellige størrelser til behandling af både enkeltpersoner og grupper. En stor del af de ansattes arbejde foregår også uden for huset.

I stueetagen ligger et caféområde. Her er store vinduer, så lyset falder ind. Der er også mulighed for at sætte sig ud i gårdhaven. Foto: Søren Gylling

Annonce

Ranker ryggen

De to ledere har allerede fået flere tilbagemeldinger på det nye sundhedshus. - Nogle borgere siger, at det er svært at finde rundt. Det kan jeg godt forstå, for det er en kæmpestort hus på omkring 5000 kvadratmeter. Vi vil prøve om vi kan guide dem lidt bedre. For eksempel har vi en receptionist ved indgangen, som vi gerne vil sætte mere i spil. Men vi får også tilbagemeldinger på, at det er blevet nemt at gå fra den ene behandling til den anden, fordi tilbuddene er placeret, som de er, siger Gitte Fisker. Bettina Brøndsted fortæller, at når huset har været i brug i et halvt år, så vil man spørge borgere og medarbejdere til deres erfaringer med huset og se, om der er noget, der skal ændres. - Mit indtryk er, at Låsbyhøj er et godt sted at gå ind ad døren til. Det er en flot bygning, man går ind i, så der er ingen grund til at gå langs væggen. Bygningen indbyder til, at man kan ranke ryggen, siger hun. Gitte Fisker nævner endnu en fordel. - Tidligere når man som borger, gik ind ad døren ved misbrugscentret, så vidste alle, hvad det handlede om. I dag, når jeg går ind ad døren til Låsbyhøj, så er der ingen, der ved, hvad jeg kommer her for. Det er mere anonymt, siger hun.